L'article 58 del Text refós de la Llei de finances públiques de Catalunya, aprovat per Decret legislatiu 3/2002, de 24 de desembre, preveu que els ingressos de Tresoreria puguin fer-se en el Banc d'Espanya, a les caixes de la Tresoreria i a les entitats de crèdit col·laboradores d'aquesta mitjançant diner efectiu, girs, transferències, xecs i qualsevol altre document de pagament, sigui bancari o no, autoritzat per reglament.
En aquest mateix sentit, l'article 9 del Reglament general de recaptació, aprovat per Reial decret 939/2005, de 29 de juliol, estableix la possibilitat de la prestació del servei de caixa o que puguin actuar entitats col·laboradores en la recaptació tributària, d'acord amb el que prevegi cada Administració.
Durant els darrers anys, la Generalitat de Catalunya ha encetat un procés de modernització i adaptació a les noves tecnologies a fi d'obtenir un grau d'eficàcia més gran en la gestió dels tributs propis i cedits.
En aquest sentit, i per tal de facilitar a les persones contribuents el compliment de les seves obligacions tributàries, s'han dut a terme les actuacions necessàries per facilitar l'ingrés dels deutes tributaris per mitjà d'entitats col·laboradores (bancs i caixes) habilitades a l'efecte.
Per aquest motiu, i atès que les actuacions amb les entitats col·laboradores ha incrementat de manera notable l'eficàcia dels serveis administratius, deixa de tenir eficàcia la prestació del servei de caixa a les delegacions territorials de l'Agència Tributària de Catalunya i a les oficines liquidadores, motiu pel qual cal adequar el model d'organització i funcionament a l'actual realitat.
Finalment, des del punt de vista formal, i quant a l'entrada en vigor del Decret, aquesta s'estableix per a l'endemà de la seva publicació al Diari Oficial de la Generalitat de Catalunya.
Aquesta previsió respon a la urgència bàsica derivada de la finalització del servei de caixa a les delegacions territorials de l'Agència Tributària de Catalunya i a les oficines liquidadores en data 1 de desembre de 2011.
Per tot això, a proposta del conseller d'Economia i Coneixement, i d'acord amb el Govern,
Els serveis de caixa de les delegacions territorials de l'Agència Tributària de Catalunya i de les oficines liquidadores cessen en la seva activitat amb efectes d'1 de desembre de 2011.
A partir de la data esmentada en l'article anterior, els ingressos dels deutes tributaris s'han de realitzar per mitjà de les entitats col·laboradores habilitades a aquestes efectes.
Es faculta el/la conseller/a del Departament d'Economia i Coneixement per dictar les normes necessàries per al desplegament d'aquest Decret.
Queden derogats els apartats primer i segon de l'article 3 del Decret 81/1999, de 23 de març, pel qual es desplega el règim de pagament de la taxa que grava els jocs de sort, d'envit o d'atzar.
L'article 3 del Decret 338/2001, de 18 de desembre, pel qual s'estableix el règim de pagament de la taxa que grava les rifes, tómboles i combinacions aleatòries.
El darrer paràgraf de l'article 2 del Decret 160/1998, de 23 de juny, pel qual es regula el procediment de gestió del gravamen establert per la Llei 4/1997, de 20 de maig, de protecció civil de Catalunya.
L'apartat tercer de l'article 24 del Decret 342/2001, de 24 de desembre, pel qual s'aprova el reglament de l'impost sobre grans establiments comercials.